KOMISIJOS REGLAMENTAS (EB) Nr. 882/2009
2009 m. rugsėjo 21 d.
iš dalies keičiantis Reglamentą (EB) Nr. 412/2008, kuriuo leidžiama pradėti naudoti sušaldytos ir perdirbimui skirtos jautienos importo tarifinę kvotą ir nustatomas jos administravimas, ir kuriuo nuo to reglamento nukrypstama
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 144 straipsnio 1 dalį kartu su 4 straipsniu,
kadangi:
(1)
2008 m. gegužės 8 d. Komisijos reglamento (EB) Nr. 412/2008, kuriuo leidžiama pradėti naudoti sušaldytos ir perdirbimui skirtos jautienos importo tarifinę kvotą ir nustatomas jos administravimas, (2) 1 straipsniu leidžiama naudoti 54 703 tonų sušaldytos jautienos su kaulais, kurios KN kodai yra 0202 20 30, 0202 30 10, 0202 30 50, 0202 30 90 arba 0206 29 91 ir skirtos perdirbti į 2 straipsnyje nurodytus A ir B produktus, metinę importo tarifinę kvotą, laikantis paskirstymo, nustatyto to reglamento 3 straipsnyje.
(2)
Europos bendrijos ir Brazilijos susitarime pasikeičiant laiškais, pagal 1994 m. Bendrojo susitarimo dėl muitų tarifų ir prekybos (GATT) XXIV straipsnio 6 dalį ir XXVII straipsnį dėl nuolaidų pakeitimų Bulgarijos Respublikos ir Rumunijos įsipareigojimų sąrašuose joms stojant į Europos Sąjungą (3) (toliau - susitarimas), patvirtintame Tarybos sprendimu 2009/718/EB (4), numatyta prie pagal Reglamento (EB) Nr. 412/2008 1 straipsniu leistos naudoti kvotos pridėti dar 9 000 t sušaldytos jautienos, klasifikuojamos klasifikaciniu KN kodu 0202 30 90. Susitarimas įsigalios 2009 m. spalio 1 d.
(3)
Todėl Reglamentą (EB) Nr. 412/2008 reikėtų atitinkamai iš dalies pakeisti.
(4)
Komisijos reglamento (EB) Nr. 412/2008 6 straipsnio 2 dalyje numatyta, kad A arba B produktams gaminti skirtos sušaldytos jautienos importo teisių paraiškos pateikiamos ne vėliau kaip birželio 8 d. 13.00 val. Briuselio laiku, prieš prasidedant metiniam importo tarifinių kvotų laikotarpiui. Kadangi susitarime numatytas papildomas jautienos kiekis, turėtų būti skirtas dar vienas importo teisių paraiškų 2009-2010 m. importo laikotarpiui pateikimo terminas. Atsižvelgiant į šiuo metu išorės rinkose galiojančias tiekimo sąlygas, turimo kiekio paskirstymo 2009 m. birželio mėn. rezultatus ir būtinybę planuoti perdirbimo sektoriaus darbą, reikėtų, kad šis antrasis terminas būtų pirmajame 2010 m. trimestre.
(5)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 412/2008 iš dalies keičiamas taip:
1)
1 straipsnyje tonų skaičius „54 703“ pakeičiamas „63 703“.
2)
3 straipsnio 1 dalis pakeičiama taip:
„1. Bendras 1 straipsnyje nurodytas kiekis dalijamas į dvi dalis:
a)
50 000 tonų sušaldytos jautienos A produktų gamybai;
b)
13 703 tonų sušaldytos jautienos B produktų gamybai.“
2 straipsnis
1. Nukrypstant nuo Reglamento (EB) Nr. 412/2008 6 straipsnio 2 dalies, naujos arba papildomos A arba B produktams gaminti skirtos jautienos importo teisių paraiškos 2009-2010 m. importo laikotarpiui gali būti pateiktos ne vėliau kaip 2010 m. sausio 8 d. 13.00 val. Briuselio laiku.
2. Kiekis, kurio importo teisėms gauti gali būti pateiktos 1 dalyje nurodytos naujos arba papildomos paraiškos, yra:
a)
7 000 tonų sušaldytos jautienos A produktų gamybai;
b)
2 000 tonų sušaldytos jautienos B produktų gamybai.
3. Šio straipsnio 1 dalyje nurodytoms importo teisių paraiškoms mutatis mutandis taikomi Reglamento (EB) Nr. 412/2008 6 straipsnio 1, 3 bei 4 dalys ir 7 straipsnis.
Tačiau ūkio subjektai, kurie importo teisių paraiškų teikimo laikotarpiu, pasibaigusiu 2009 m. birželio 8 d., pateikė įrodymus, kad atitinka Reglamento (EB) Nr. 412/2008 5 straipsnio 1 dalyje nustatytas sąlygas, ir kurių įrodymus patvirtino kompetentinga nacionalinė institucija, atleidžiami nuo įsipareigojimo pateikti šiuos įrodymus, jei teikia papildomų importo teisių paraišką 2 dalyje nurodytam kiekiui importuoti.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2009 m. spalio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugsėjo 21 d.